857c5b65d0ec82b65f8fa9b82dcf2778
### Πως πάω στην Πάρο;


travelmyth.gr
2021.04

Όσοι επιθυμούν να ταξιδέψουν στην Πάρο μπορούν να φτάσουν στο νησί με δύο τρόπους: **ακτοπλοϊκώς** και **αεροπορικώς**.  

  

1. **Ακτοπλοϊκώς**  

Δρομολόγια πλοίων αναχωρούν από το λιμάνι του [Πειραιά](https://www.travelmyth.gr/πειραιας/ξενοδοχεια), σε καθημερινή βάση κατά τους καλοκαιρινούς μήνες, με το ταξίδι να διαρκεί περίπου 3 ώρες με ταχύπλοο και 4,5 ώρες με συμβατικό πλοίο. Στα περισσότερα πλοία θα έχετε τη δυνατότητα να πάρετε μαζί και το αυτοκίνητό σας, προκειμένου να μετακινείστε πιο άνετα στο νησί κατά τη διαμονή σας. Συμβατικά πλοία αναχωρούν και από το λιμάνι της [Ραφήνας](https://www.travelmyth.gr/ραφηνα/ξενοδοχεια) το καλοκαίρι, με διάρκεια ταξιδιού γύρω στις 5 ώρες, ενώ και από το λιμάνι του [Λαυρίου](https://www.travelmyth.gr/λαυριο/ξενοδοχεια) εκτελούνται μερικά δρομολόγια, με το ταξίδι να διαρκεί γύρω στις 7 ώρες.  

  

Η Πάρος συνδέεται ακτοπλοϊκά και με νησιά όπως η [Νάξος](https://www.travelmyth.gr/ναξος/ξενοδοχεια), η [Μύκονος](https://www.travelmyth.gr/μυκονος/ξενοδοχεια), η [Σύρος](https://www.travelmyth.gr/συρος/ξενοδοχεια), η [Άνδρος](https://www.travelmyth.gr/ανδρος-κυκλαδες/ξενοδοχεια), η [Τήνος](https://www.travelmyth.gr/τηνος-κυκλαδες/ξενοδοχεια), η [Σαντορίνη](https://www.travelmyth.gr/σαντορινη/ξενοδοχεια), η [Μήλος](https://www.travelmyth.gr/μηλος/ξενοδοχεια), η [Φολέγανδρος](https://www.travelmyth.gr/φολεγανδρος/ξενοδοχεια), η [Ίος](https://www.travelmyth.gr/ιος-κυκλαδες/ξενοδοχεια), η [Κίμωλος](https://www.travelmyth.gr/κιμωλος/ξενοδοχεια), η [Κέα ή Τζια](https://www.travelmyth.gr/κεα/ξενοδοχεια), η [Κύθνος](https://www.travelmyth.gr/κυθνος/ξενοδοχεια), η [Σέριφος](https://www.travelmyth.gr/σεριφος/ξενοδοχεια), η [Σίκινος](https://www.travelmyth.gr/σικινος/ξενοδοχεια), η [Αμοργός](https://www.travelmyth.gr/αμοργος/ξενοδοχεια), η [Σίφνος](https://www.travelmyth.gr/σιφνος/ξενοδοχεια), η [Δονούσα](https://www.travelmyth.gr/δονουσα/ξενοδοχεια), η [Σχοινούσα](https://www.travelmyth.gr/σχοινουσα/ξενοδοχεια), τα [Κουφονήσια](https://www.travelmyth.gr/κουφονησια-κουφονησια/ξενοδοχεια), η [Ηρακλειά](https://www.travelmyth.gr/ηρακλεια/ξενοδοχεια), η [Αστυπάλαια](https://www.travelmyth.gr/αστυπαλαια/ξενοδοχεια), αλλά και το [Ηράκλειο Κρήτης](https://www.travelmyth.gr/ηρακλειο/ξενοδοχεια).  

  

2. **Αεροπορικώς**  

Το αεροδρόμιο της Πάρου βρίσκεται περίπου 9 χλμ. έξω από την πρωτεύουσα, την Παροικιά. Απευθείας πτήσεις προς το αεροδρόμιο αυτό πραγματοποιούνται από το αεροδρόμιο «Ελευθέριος Βενιζέλος» της [Αθήνας](https://www.travelmyth.gr/αθηνα/ξενοδοχεια), με διάρκεια πτήσης περίπου 45 λεπτών, αλλά και από το αεροδρόμιο «Μακεδονία» της Θεσσαλονίκης, απ' όπου η πτήση διαρκεί περίπου 1 ώρα.  

  

Κατά τους καλοκαιρινούς κυρίως μήνες, πραγματοποιούνται και πτήσεις από άλλα νησιά, αλλά και από χώρες του εξωτερικού.



f1f256d41c2f6b858af38c35b81d7c6f
### Που να μείνω στην Πάρο;


travelmyth.gr
2021.04

Ως ένα από τα πιο δημοφιλή νησιά των Κυκλάδων, η Πάρος προσφέρει πλήθος επιλογών διαμονής, τόσο στην πρωτεύουσα, όσο και σε άλλους οικισμούς.  

  

Εάν επιθυμείτε να μείνετε στην πρωτεύουσα και κοντά στο κεντρικό λιμάνι, τότε ένα ξενοδοχείο στην [Παροικιά](https://www.travelmyth.gr/παροικια/ξενοδοχεια) είναι η κατάλληλη επιλογή για εσάς. Η [Νάουσα](https://www.travelmyth.gr/ναουσα/ξενοδοχεια), ο δεύτερος μεγαλύτερος οικισμός του νησιού, προσφέρει επίσης αρκετά όμορφα καταλύματα, ενώ επιλέγοντας ένα κατάλυμα στη [Χρυσή Ακτή](https://www.travelmyth.gr/χρυση-ακτη-παρος/ξενοδοχεια), την [Αλυκή](https://www.travelmyth.gr/αλυκη/ξενοδοχεια), το [Λογαρά](https://www.travelmyth.gr/λογαρας/ξενοδοχεια), την [Πούντα](https://www.travelmyth.gr/πουντα/ξενοδοχεια) ή τις [Κολυμπήθρες](https://www.travelmyth.gr/κολυμπηθρες/ξενοδοχεια) θα βρίσκεστε μία ανάσα μακριά από τις ομώνυμες παραλίες.  

  

Εάν πάλι προτιμάτε έναν πιο μικρό και ήσυχο οικισμό, τότε μπορείτε να επιλέξετε κάποιο κατάλυμα στον [Παράσπορο](https://www.travelmyth.gr/παρασπορος/ξενοδοχεια), το [Πίσω Λιβάδι](https://www.travelmyth.gr/πισω-λιβαδι/ξενοδοχεια), τις [Λεύκες](https://www.travelmyth.gr/λευκες/ξενοδοχεια) ή τη [Μάρπησσα](https://www.travelmyth.gr/μαρπησσα/ξενοδοχεια).



befab0f9156ea16931f8819bcf480b27
### Ποια μέρη έχει η Πάρος;


travelmyth.gr
2021.04

Η πρωτεύουσα και ο μεγαλύτερος οικισμός της Πάρου είναι η **Παροικιά** ή αλλιώς Πάρος ή Χώρα, όπου βρίσκεται και το κεντρικό λιμάνι του νησιού. Ο δεύτερος μεγαλύτερος οικισμός είναι η **Νάουσα**, η οποία βρίσκεται στο βόρειο τμήμα του νησιού, όπως και οι οικισμοί **Λιβάδια**, **Λάγκερη**, **Άγιος Ανδρέας**, **Αμπελάς** και **Κρωτήρι**.  

  

Μερικοί άλλοι οικισμοί είναι τα **Τσουκάλια**, το **Πίσω Λιβάδι**, το **Άσπρο Χωριό**, η **Αλυκή**, ο **Κάμπος**, η **Πούντα**, το **Σαρακίνικο** και ο **Παράσπορος**, ενώ μερικοί ορεινοί οικισμοί είναι ο **Πρόδρομος**, οι **Λεύκες**, η **Μάρπησσα**, ο **Πήγαδος** και τα **Μάρμαρα**.



fb16b6764d8e6a2eb0d0c561650ba7bf
### Ποια είναι τα αξιοθέατα στην Πάρο;


travelmyth.gr
2021.04

Η Πάρος είναι ένα νησί με μακραίωνη ιστορία και πάμπολλα αξιοθέατα που μπορείτε να επισκεφθείτε προκειμένουν να μάθετε περισσότερα για το όμορφο αυτό νησί και τον πολιτισμό του.  

  

Στη πρωτεύουσα, την Παροικιά, βρίσκεται το **Φράγκικο Κάστρο Παροικιάς ή Φραγκοκάστελο**, το οποίο χρονολογείται από τον 13ο αιώνα και είναι τοποθετημένο στην αρχαία ακρόπολη της Πάρου. Τα απομεινάρια ενός μικρότερου κάστρου, γνωστό και ως **Καστέλι της Νάουσας ή Ενετικό Κάστρο Νάουσας**, βρίσκονται στον ομώνυμο οικισμό. Επρόκειτο για έναν οχυρωματικό οικισμό στο λιμάνι της Νάουσας που κατασκευάστηκε γύρω στα τέλη του 15ου αιώνα.  

  

Κοντά στο λιμάνι της Παροικιάς θα συναντήσετε και τον επιβλητικό **Ναό της Παναγίας Εκατονταπυλιανής ή Καταπολιάνης**, ο οποίος χτίστηκε τον 4ο αιώνα και πρόκειται για έναν από τους σημαντικότερους χριστιανικούς ναούς. Πιστεύεται ότι χτίστηκε από την Αγία Ελένη, μητέρα του πρώτου βυζαντινού αυτοκράτορα Κωνσταντίνου, και κατά τη διάρκεια όλων αυτών των αιώνων έχει υποστεί καταστροφές, επιδρομές και αναστηλώσεις που έχουν αλλοιώσει την αρχική της μορφή. Πολλά κειμήλια ωστόσο που βρέθηκαν σε ανασκαφές στα υπόγειά της, εκτίθενται στο **Βυζαντινό Μουσείο Πάρου**. Αξίζει επίσης να επισκεφθείτε και το **Ναό του Αγίου Κωνσταντίνου** που βρίσκεται μέσα στο Κάστρο της Παροικιάς και αποτελεί πόλο έλξης αναρρίθμητων επισκεπτών.  

  

Στη Νάουσα, εκτός από το Κάστρο μπορείτε να επισκεφθείτε και το **Ιστορικό και Λαογραφικό Μουσείο**, το οποίο αποτελεί πραγματικό θησαυρό για όσους ενδιαφέρονται να μάθουν περισσότερα για την ιστορία και τον πολιτισμό του νησιού. Το **Αρχαιολογικό Μουσείο** στην Παροικιά διαθέτει εκθέματα που χρονολογούνται από τη Νεολιθική Εποχή έως τα ρωμαϊκά χρόνια, κάποια από τα οποία είναι μεγάλης ιστορικής και πολιτιστικής σημασίας. Στο λόφο Κουκουναριές, ανάμεσα στον οικισμό Λιβάδια και την παραλία Κολυμπήθρες βρίσκεται και η **Μυκηναϊκή Ακρόπολη**, ένας οικισμός που αναπτύχθηκε κατά το 1200 π.Χ. περίπου και καταστράφηκε από μία πυρκαγιά.  

  

Τα **Αρχαία Λατομεία Πάρου**, τα οποία βρίσκονται στον οικισμό Μαράθι, λίγο έξω από την Παροικιά, αποτελούσαν μία από τις κύριες οικονομικές πηγές του νησιού μέχρι και τον 19ο αιώνα οπότε και σταμάτησε η λειτουργία τους. Στα λατομεία αυτά παραγματοποιούνταν η εξόρυξη του πασίγνωστου παριανού μαρμάρου, ή αλλιώς λυχνίτη, το οποίο πήρε το όνομά του καθώς η εξόρυξή του γινόταν σε μεγάλο βάθος με τη βοήθεια λύχνων. Οι επισκέπτες σήμερα μπορούν να δουν τους διαδρόμους, τις στοές αλλά και τις επιγραφές που υπάρχουν στα τοιχώματα του λατομείου.  

  

Οι φυσιολάτρεις δεν πρέπει να παραλείψουν να επισκεφθούν την **Κοιλάδα με τις πεταλούδες**, η οποία βρίσκεται 7 χλμ. έξω από την Παροικιά, κοντά στο μοναστήρι του Αγίου Αρσενίου. Το είδος της πεταλούδας που βρίσκει καταφύγιο εκεί εμφανίζεται από τον Μάιο μέχρι και τον Ιούλιο, ενώ κατά τη διάρκεια της επίσκεψής σας φροντίστε να κάνετε ησυχία προκειμένου να μην τις ενοχλήσετε.  

  

Εάν αναζητάτε ένα αξιοθέατο λίγο διαφορετικό, τότε μπορείτε να επισκεφθείτε το **Περιβαλλοντικό και Πολιτιστικό Πάρκο Πάρου**, ένα θεματικό πάρκο που καταλαμβάνει 800 στρέμματα. Εκεί μπορείτε να θαυμάσετε τη φυσική ομορφιά των τοπίων της Πάρου, να παρακολουθήσετε διάφορες εκδηλώσεις και φεστιβάλ, να απολαύσετε το γεύμα ή τον καφέ σας με θέα τη φύση, αλλά και να συμμετέχετε σε διάφορες εθελοντικές ενέργειες.



009474ae2be7a9d643565cd1945f8ea6
### Ποιες παραλίες έχει η Πάρος;


travelmyth.gr
2021.04

Ως ένα από τα δημοφιλέστερα κυκλαδονήσια, η Πάρος διαθέτει πολλές και ποικίλλες παραλίες, τόσο πολυσύχναστες και ιδανικές για νέους, όσο και πιο ήρεμες και απομονωμένες.  

  

Μία από τις πιο δημοφιλείς παραλίες του νησιού είναι οι **Κολυμπήθρες** που αποτελούνται στην πραγματικότητα από τρεις παραλίες. Βρίσκονται κοντά στη Νάουσα, είναι πλήρως οργανωμένες και περιβάλλονται από λευκά βράχια που δημιουργούν ένα σκηνικό μοναδικής και ξεχωριστής ομορφιάς. Ακόμη μία δημοφιλής παραλία είναι το **Μοναστήρι**, μία οργανωμένη παραλία με ρηχά νερά και άμμο, η οποία είναι ιδανική για οικογένειες με παιδιά. Στην άκρη της παραλίας αυτής βρίσκεται το μοναστήρι του Αϊ-Γιάννη Δέτη, το οποίο έδωσε και το όνομα στην παραλία.  

  

Στον ομώνυμο οικισμό, απέναντι από την Αντίπαρο, βρίσκεται και η παραλία **Πούντα**, μία μεγάλη σε έκταση παραλία που είναι ιδιαίτερα δημοφιλής για θαλάσσια σπορ όπως windsurfing και kitesurfing, ενώ διάφορα μαγαζιά και καφετέριες βρίσκονται ολόγυρά της. Ο **Φάραγγας** είναι μία ακόμα μεγάλη και δημοφιλής παραλία, η οποία διαθέτει άμμο και είναι οργανωμένη, προσφέροντας ταυτόχρονα και ελεύθερο χώρο σε όσους το επιθυμούν. Ιδανική για οικογένειες με παιδιά είναι και η παραλία **Αλυκή**, η οποία βρίσκεται στο νότιο τμήμα του νησιού και είναι οργανωμένη με μερικά αρμυρίκια και ρηχά νερά.  

  

Η **Χρυσή Ακτή** πρόκειται για τη μεγαλύτερη παραλία του νησιού, η οποία ξεχωρίζει για τη χρυσαφένια αμμουδιά της, τα καθαρά νερά και τη δυνατότητα που προσφέρει για θαλάσσια σπορ. Η παραλία είναι οργανωμένη και μπορείτε να φτάσετε σε αυτή εύκολα είτε με αυτοκίνητο είτε με λεωφορείο. Σε κοντινή απόσταση από την πρωτεύουσα Παροικιά βρίσκεται η παραλία **Μαρτσέλο**, μία μεγάλη, οργανωμένη και αμμώδης παραλία, η οποία διαθέτει επίσης ένα beach bar, ενώ ενδείκνυται και για θαλάσσια σπορ.  

  

Η παραλία **Σάντα Μαρία** βρίσκεται κοντά στη Νάουσα, είναι οργανωμένη, αμμώδης και εύκολα προσβάσιμη τόσο με όχημα όσο και καραβάκι. Η **Λάγκερη** πρόκειται για μία από τις πιο όμορφες παραλίες του νησιού, η οποία διαθέτει λευκή άμμο, γαλανά νερά και αρμυρίκια για φυσική σκιά. Η παραλία αυτή δεν είναι οργανωμένη, και πολύ συχνά συγκεντρώνει γυμνιστές. Πολύ γνωστή είναι και η παραλία **Καλόγερος**, η οποία διαθέτει αργιλώδη άμμο που έχει ευεργετικές ιδιότητες για την επιδερμίδα.  

  

Η **Αγία Ειρήνη** πρόκειται για μία πανέμορφη παραλία με εξωτικά χαρακτηριστικά, χάρη στους φοίνικες που διαθέτει αλλά και τα καταγάλανα νερά της. Βρίκεται σε κοντινή απόσταση από την Παροικιά, ενώ διαθέτει και ένα αναψυκτήριο απ' όπου μπορείτε να προμηθευτείτε δροσιστικά ποτά. Η παραλία του **Λογαρά** βρίσκεται κοντά στον οικισμό Πίσω Λιβάδι και έχει βραβευτεί και με Γαλάζια Σημαία. Τα νερά της είναι βαθιά, είναι ιδανική για θαλάσσια σπορ και από πάνω της βρίσκονται ταβέρνες όπου μπορείτε να απολαύσετε λαχταριστά γεύματα μετά το μπάνιο σας. Στο Πίσω Λιβάδι θα συναντήσετε και τη διάσημη **Punda Beach**, η οποία είναι ο κατάλληλος προορισμός όσως αναζητούν μία παραλία για διασκέδαση και χορό στο δημοφιλές beach bar.



673fcbdf9722af758906764128d2162e
### Τι δραστηριότητες μπορώ να κάνω στην Πάρο;


travelmyth.gr
2021.04

Η Πάρος είναι ένα νησί που προσφέρει πλήθος δραστηριοτήτων για όλους τους επισκέπτες που προτιμούν να εξερευνήσουν το νησί και όλα όσα προσφέρει με έναν πιο ενεργό τρόπο.  

  

Χάρη στις πολυάριθμες και πολυποίκιλες παραλίες της Πάρου, τα **θαλάσσια σπορ** όπως η **ιστιοπλοΐα**, το **windsurfing** και το **kitesurfing** είναι αρκετά δημοφιλή κυρίως στις παραλίες Πούντα, Χρυσή Ακτή, Μαρτσέλο και Λογαράς, ενώ το κανάλι που χωρίζει την Πάρο με την Αντίπαρο προσελκύει επισκέπτες από κάθε γωνιά του κόσμου για windsurfing.  

  

Η **ποδηλασία** είναι μία ακόμη δραστηριότητα μέσω της οποίας θα έχετε την ευκαιρία να ανακαλύψετε την πλούσια και ειδυλλιακή φύση της Πάρου, αλλά και να επισκεφθείτε μέρη εκτός του προγράμματός σας.  

  

Κοντά στη Νάουσα υπάρχουν δύο **σχολές ιππασίας**, στις οποίες μπορείτε να κάνετε μαθήματα ιππασίας αλλά και **βόλτες με άλογα**.  

  

Μπορείτε επίσης να κάνετε **μονοήμερες εκδρομές** τόσο στη γειτονική Αντίπαρο, όπου επιβάλλεται να επισκεφθείτε το εντυπωσιακό Σπήλαιο Αντιπάρου, όσο και στη Νάξο και σε άλλα κοντινά νησιά.  

  

Τέλος, εάν προτιμάτε κάποια πιο ήρεμη δραστηριότητα, μπορείτε να κάνετε **μαθήματα μαγειρικής** και να μυηθείτε στα μυστικά της περίφημης παριανής κουζίνας.



df941b5e61ee7e54af055b46ebf93bc8
### Που να πάω στην Πάρο;


travelmyth.gr
2021.04

Από ιστορικά αξιοθέατα και πανέμορφες παραλίες, μέχρι ζωηρή νυχτερινή ζωή και αμέτρητες δραστηριότητες, η Πάρος είναι ένα νησί που έχει κάτι για όλων των ειδών τους ταξιδιώτες.  

  

Καθώς το νησί φημίζεται για τις **υπέροχες και πάμπολλες παραλίες** του, αξίζει να επισκεφθείτε όσες περισσότερες μπορείτε κατά τη διάρκεια της διαμονής σας. Οι ινσταγκραμικές Κολυμπήθρες, η εξωτική Αγία Ειρήνη και η Punda Beach με το πασίγνωστο beach bar είναι ιδανικές για νέους, ενώ το Μοναστήρι και η Αλυκή ενδείκνυνται για οικογένειες.  

  

Μπορείτε επίσης να επισκεφθείτε το **Φράγκικο Κάστρο Παροικιάς** και το **Ενετικό Κάστρο της Νάουσας**, τα οποία θα σας ταξιδέψουν στο παρελθόν, ενώ ο **Ναός της Παναγίας Εκατονταπυλιανής** κοντά στο λιμάνι της Παροικιάς είναι σίγουρο πως θα σας εντυπωσιάσει. Η **Κοιλάδα με τις πεταλούδες** είναι ένα φυσικό αξιοθέατο που δεν πρέπει να παραλείψετε να επισκεφθείτε όσο βρίσκεστε στο νησί.  

  

Όσον αφορά στη **νυχτερινή διασκέδαση**, τόσο η Παροικιά όσο και η Νάουσα διαθέτουν αμέτρητες επιλογές σε μπαρ και κλαμπ όπου η διασκέδαση δεν σταματά μέχρις ότου να βγει ο ήλιος. Υπάρχουν βέβαια και πιο ήρεμα μέρη όπου τόσο τα μεγαλύτερα ζευγάρια όσο και οι οικογένειες μπορούν να απολαύσουν τη βραδινή τους έξοδο, κυρίως στις περιοχές που βρίσκονται στο νότιο τμήμα του νησιού.  

  

Τέλος, μπορείτε να κάνετε μία **εκδρομή στη γειτονική Αντίπαρο**, παίρνοντας το καράβι είτε από την Πούντα είτε από την Παροικιά.



4820e2864248aa341058d0945bc9ce17
### Τι γεύσεις να δοκιμάσω στην Πάρο;


travelmyth.gr
2021.04

Οι λάτρεις του καλού φαγητού και των παραδοσιακών γεύσεων θα έχουν την ευκαιρία να δοκιμάσουν μία πληθώρα διαφορετικών πιάτων κατά τη διάρκεια της διαμονής τους στην Πάρο.  

  

Η **ρεβιθάδα της Πάρου**, η οποία ετοιμάζεται σε πήλινο τσουκάλι στο φούρνο, είναι ένα από τα πιο χαρακτηριστικά πιάτα του νησιού, όπως και τα **κάλφα με σκορδαλιά**, οι **αγκινάρες με κουκιά**, το **ρύζι με γλυκοκολόκυθο**, οι **καράβολοι (ή αλλιώς σαλιγκάρια) σκορδαλιά**, τα **αμπελοφάσουλα**, αλλά και το **σαλατούρι** που παρασκευάζεται από το ψαχνό του σαλαχιού και πρόκειται για μία συνταγή που συναντάται και σε πολλά άλλα κυκλαδονήσια.  

  

Στο νησί πρωταγωνιστικό ρόλο έχουν και οι πίτες, όπως τα **κολόπια ή χορτοφουσκωτές**, που πρόκειται για πίτες στο φούρνο γεμιστές με χόρτα εποχής. Η Πάρος φημίζεται επίσης και για το **εξαιρετικό κρασί** της, το οποίο έχει και κατοχυρωμένη ονομασία προέλευσης και βρίσκεται ανάμεσα στα πιο ξακουστά κρασιά των Κυκλάδων μετά από εκείνα της Σαντορίνης.  

  

Από γλυκά μπορείτε να δοκιμάσετε τα πασίγνωστα **σαμωτά σύκα**, αλλά και **μυζηθρόπιτες**, **παστέλια**, **ραφιόλια** και **μουστοκούλουρα**.



f892b6b740ac6a0e705656a3c0c6e3d5
### Που βρίσκεται η Πάρος;


travelmyth.gr
2021.04

Το νησί της Πάρου βρίσκεται στο Αιγαίο Πέλαγος και ανήκει στις [Κυκλάδες](https://www.travelmyth.gr/κυκλαδες/ξενοδοχεια). Στα ανατολικά της Πάρου βρίσκεται η **Νάξος**, στα δυτικά η **Αντίπαρος** και νότια η **Σίκινος** και η **Ίος**.



2178e6120bb1a1a8fd02dd8a1e4a275f
### Που ανήκει η Πάρος;


travelmyth.gr
2021.04

Η Πάρος ανήκει στο νησιωτικό σύμπλεγμα των Κυκλάδων, στην Περιφέρεια Νοτίου Αιγαίου, αλλά και στο Νομό Κυκλάδων.



362f6771f0b1920b7dd2b0e79c97ff8e
### Ποιος είναι ο πληθυσμός της Πάρου;


travelmyth.gr
2021.04

Σύμφωνα με την απογραφή του 2011, ο πληθυσμός της Πάρου ανέρχεται στους 13.710 κατοίκους.


